Filmografia Zuzany Mauréry

Prológ

S televíziou Mauréry spolupracovala už v 80. rokoch minulého storočia, a to precvičovaním aerobiku v onehdy známom programe Hlavnej redakcie telovýchovy a motorizmu ČST Cvičme v rytme (1986). Jednako, svoj prvý herecký kameo výstup dostala ako slečna Želka v dvojdielnej minisérii Miloša Pietora Reverend (1989); jej jediný tvorivý počin z tohoto obdobia.
V 90. tych rokoch bola na obrazovke prítomná najmä prostredníctvom videofilmov z dielne Radošinského naivného divadla (RND) ako Výlety v pamäti (1993), Dobrá správa (1995), Čierna ovca (1997) a Ježiško zvoní, otvorte (1997), prípadne audiovizuálnych prenosov divadelných hier RND. Od druhej polovice dekády sa už pozvoľna začala objavovať aj na obrazovke súkromnej TV Markízy, menovite v seriáli Ondreja Šulaja Silvánovci (1996) či v talk show Hosť do domu (1998).
Na prelome rokov 20. a 21. storočia na seba zásadne upozornila po boku Olivera Andrásyho a Eleny Vacvalovej v ich kabaretnej relácii Dereš (2000-2002); následne prenikla i do biografov. Na striebornom plátne debutovala ako Katy v koprodukčnej romantickej dráme Brucio nel vento (2001) talianskeho režiséra Silvia Soldiniho, na ktorú doma nadviazala postavou Viery v psychologicky ladenej hre s názvom Quartétto Laury Sivákovej. Za svoju tretiu filmovú rolu Gity v Návrate bocianov Martina Repku obdržala svoju prvú nomináciu na cenu Slovenskej filmovej a televíznej akadémie (SFTA). Počnúc prvou dekádou 3. milénia začala dostávať principiálnejšie postavy takisto v TV, kde jej prítomnosť zabezpečovali epizódne i regulárne seriálové úlohy. S výnimkou Mesta tieňov (2008) uvedeného TV Markíza, to boli Panelák (2009–2014), Ako som prežil (2009), Keby bolo keby (2009) a Odsúdené (2009–2010); tieto zo stajne TV JOJ či v koprodukcii s TV Barrandov.
Aktuálne desaťročie zahájila Mauréry víťazstvom v diváckej súťaži Showdance (2010) TV stanice JOJ. Nedlho nato sa čoby herečka vrátila po dlhej odmlke na obrazovky verejnoprávnej TV, a to v podobe dvoch samostatných epizód zo seriálov Nesmrteľní (2010) a Zlomok sekundy (2011); za výkon v druhej jej Literárny fond udelil prémiu. Zo strany ostravského štúdia Českej televízie dostáva novú príležitosť, tentokrát v seriáli Pavla Jandourka 4teens (2011); tou predošlou bola ústredná rola v Repkových Skrývačkách (2008). Na plátne jej úspech kulminuje hneď po tom, ako jej obe postavy stvárnené v celovečerných filmoch Ďakujem, dobre (2013) Mátyása Priklera a Colette (2013) Milana Cieslara vynášajú dvojnásobnú nomináciu SFTA. Zatiaľ čo na Slovensku získava cenu Igric i Slnko v sieti medzi herečkami, v Česku je po prvýkrát nominovaná na Českého leva vo vedľajšej ženskej kategórii.
Medzi jej posledné TV roly patrí Adriana Jedľovská zo seriálu JOJ Klan (2013–2014) či riaditeľka azylového domu Eva Lustigová v Tajných životoch RTVS (2014–2015) — ocenená druhou soškou Igric — alebo Guzel Pišingerová v sitkome Dovidenia, stará mama (2016); opäť z produkcie JOJ. Po vedľajšej postave v situačnej komédii Viktora Csudaia Vojtech (2015), sa Mauréry vrátila do kín v titulnej úlohe nového filmu Jana Hřebejka ako Učiteľka (2016), za ktorú na Medzinárodnom filmovom festivale Karlove Vary obdržala cenu za Ženský herecký výkon.